

REPUBLIKA HRVATSKA

DRŽAVNI URED ZA REVIZIJU

KLASA: 041-01/13-12/1

URBROJ: 613-01-01-13-1

# Zagreb, 28. siječnja 2013.

**OBAVIJEST NEPROFITNIM ORGANIZACIJAMA O SASTAVLJANJU I DOSTAVLJANJU FINANCIJSKIH IZVJEŠTAJA ZA 2012.**

Prema odredbama članka 2. Uredbe o računovodstvu neprofitnih organizacija (Narodne novine 10/08 i 7/09), obveznici primjene neprofitnog računovodstva su: udruge i njihovi savezi, strane udruge, zaklade, fondacije, ustanove, političke stranke, komore, sindikati, vjerske i druge pravne osobe kojima temeljni cilj osnivanja i djelovanja nije stjecanje dobiti/profita, za koje iz posebnih propisa proizlazi da su neprofitne organizacije i koje su upisane u Registru neprofitnih organizacija. Navedeni Registar, čiji je sadržaj i način vođenja propisan odredbama članaka 72.a do 72.d Uredbe o računovodstvu neprofitnih organizacija, vodi se u Ministarstvu financija (<http://www.mfin.hr/hr/neprofitno-racunovodstvo>).

Obveznici sastavljanja financijskih izvještaja, prema odredbama članka 70. Uredbe o računovodstvu neprofitnih organizacija, predaju financijske izvještaje za poslovnu godinu **u elektronskom i papirnatom obliku** **Državnom uredu za reviziju**, u roku 60 dana od isteka izvještajnog razdoblja, odnosno zaključno s **1. ožujkom 2013., petak** (zadnji dan zaprimanja izvještaja u propisanom roku). Osim Državnom uredu za reviziju, financijski izvještaji se predaju i FINI – instituciji ovlaštenoj za obradu podataka za potrebe Ministarstva financija.

Državnom uredu za reviziju se dostavljaju sljedeći financijski izvještaji: **bilanca (obrazac BIL-NPF), izvještaj o prihodima i rashodima (obrazac PR-RAS-NPF), te bilješke uz financijske izvještaje** (detaljna razrada i dopuna podataka iz bilance i izvještaja o prihodima i rashodima).

Obrasci financijskih izvještaja i upute za popunjavanje objavljuju se na web stranici Državnog ureda za reviziju, Ministarstva financija i FINE (<http://www.mfin.hr/hr/neprofitno-racunovodstvo>). Popunjeni obrasci se dostavljaju osobno ili poštom u Središnji ured Državnog ureda za reviziju (adresa: **Državni ured za reviziju, Tkalčićeva 19, 10 000 Zagreb**) ili njegove područne urede (adrese **područnih ureda** **po županijama** su dostupne na web stranici Državnog ureda za reviziju <http://www.revizija.hr/hr/kontakt/>).

Neprofitne organizacije prema odredbama članka 71. Uredbe o računovodstvu neprofitnih organizacija **nisu obvezne sastavljati i predavati financijske izvještaje ako je**:

* vrijednost njihove **imovine** uzastopno u prethodne tri godine manja od 100.000,00 kn na razini godine i
* **godišnji prihod** uzastopno u prethodne tri godine manji od 100.000,00 kn na razini godine.

Odluku o navedenom donosi osnivač neprofitne organizacije, za tekuću poslovnu godinu u roku predviđenom za podnošenje financijskih izvještaja za prethodnu poslovnu godinu, a o nastaloj promjeni izvještava Ministarstvo financija, u roku dva dana od upisa promjene u matični registar ili na obrascu Promjene u Registru neprofitnih organizacija, ako se promjena ne upisuje u roku dva dana (odredbe članka 72.c Uredbe o računovodstvu neprofitnih organizacija).

***NAPOMENA*** *– neprofitne organizacije osnovane nakon 1. siječnja 2009. (osnovane 2010., 2011. ili 2012.), prema uputama Ministarstva financija dužne su voditi dvojno knjigovodstvo, te sastavljati i predavati financijske izvještaje sljedeće tri godine, neovisno o visini prihoda i imovine*  <http://www.mfin.hr/adminmax/docs/Uputa%20o%20primjeni%20clanka%2071.%20%20Uredbe%20o%20racunovodstvu%20neprofitnih%20organizacija.pdf>).

GLAVNI DRŽAVNI REVIZOR

mr. Ivan Klešić, dipl. oec., v.r.